ΔΕΛΤΙΟ ΤΥΠΟΥ

**Εγκαίνια αναδυόμενης (*pop-up*) έκθεσης στο Αρχαιολογικό Μουσείο Χανίων**

**Δεσμοί Τέχνης**

8 οκτώ σύγχρονα γλυπτά – ∞ άπειροι διαχρονικοί δεσμοί

Από την Εθνική Πινακοθήκη - Μουσείο Αλέξανδρου Σούτσου

στο Αρχαιολογικό Μουσείο Χανίων

Το Αρχαιολογικό Μουσείο Χανίων υποδέχεται την Εθνική Πινακοθήκη - Μουσείο Αλέξανδρου Σούτσου στο πλαίσιο της αναδυόμενης (pop-up) έκθεσηςμε τίτλο *Δεσμοί Τέχνης: 8 οκτώ σύγχρονα γλυπτά – ∞ άπειροι διαχρονικοί δεσμοί,* η οποία διοργανώνεται από το Υπουργείο Πολιτισμού και την Εφορεία Αρχαιοτήτων Χανίων.

Η αναδυόμενη έκθεση πραγματοποιείται στο πλαίσιο της νέας δράσης της Εφορείας Αρχαιοτήτων Χανίων με τίτλο *Δεσμοί Τέχνης (Ar****T****ies*), η οποία εκδιπλώνεται στις αίθουσες της Μόνιμης Έκθεσης του Αρχαιολογικού Μουσείου Χανίων με άξονες αναφοράς αντικείμενα προερχόμενα από τις συλλογές Μουσείων, Ιδρυμάτων και Φορέων Πολιτισμού εθνικής και διεθνούς εμβέλειας.

Σκοπός της δράσης είναι η δημιουργία ενός διαδραστικού διαλόγου μεταξύ αρχαίων αντικειμένων και σύγχρονων έργων, που θα καταδεικνύει τη διαχρονικότητα της καλλιτεχνικής έμπνευσης και θα ανανεώνει τον τρόπο με τον οποίο προσεγγίζουμε τους θησαυρούς της πολιτιστικής μας κληρονομιάς.

Ο πρώτος προσκεκλημένος των *Δεσμών Τέχνης* είναι η Εθνική Πινακοθήκη-Μουσείο Αλέξανδρου Σούτσου, με οκτώ σημαντικά γλυπτά σύγχρονων καταξιωμένων Ελλήνων καλλιτεχνών (*Γιαννούλης Χαλεπάς, Μπέλλα Ραφτοπούλου, Χρήστος Καπράλος, Φρόσω Ευθυμιάδη-Μενεγάκη*), τα οποία δεν εκτίθενται στις μόνιμες Συλλογές της Εθνικής Πινακοθήκης. Τα γλυπτά αυτά θα γίνουν το αφηγηματικό νήμα που ξετυλίγεται στη Μόνιμη Έκθεση του Αρχαιολογικού Μουσείου Χανίων και υφαίνει επτά θεματικές *συνομιλίες*, αποκαλύπτοντας τους άπειρους δεσμούς της πολιτισμικής μας παράδοσης: φτερωτές Νίκες, ατίθασα υβριδικά όντα, φιλάρεσκες και γερασμένες Αφροδίτες, μορφές που χορεύουν, θρηνούν βουβά ή με μεγάλη ένταση, αγέρωχοι και πληγωμένοι οπλίτες, ταφικά *σήματα* ως διττά σύμβολα για το πεπερασμένο του έρωτα και το αναπόδραστο του θανάτου. Μια γοητευτική συνύπαρξη που προ(σ)καλεί τον επισκέπτη να εξατομικεύσει την εμπειρία της αθόρυβης συνομιλίας ανάμεσα στο αρχαίο και το σύγχρονο έργο, καθώς αυτά ενώνουν τα νήματα ανθρώπινων βιωμάτων και τα αποτυπώνουν με συναρπαστικούς τρόπους.

Την έκθεση θα εγκαινιάσει η Υπουργός Πολιτισμού, κα. *Λίνα Μενδώνη*.

Φυλλάδιο-αφίσα και επιστημονικός κατάλογος σε δύο γλώσσες (*ελληνικά και αγγλικά*), συνοδεύουν την έκθεση.

Η έκθεση πραγματοποιείται από το Υπουργείο Πολιτισμού και την Εφορεία Αρχαιοτήτων Χανίων, σε συνεργασία με την Εθνική Πινακοθήκη - Μουσείο Αλέξανδρου Σούτσου, και με την υποστήριξη της Περιφέρειας Κρήτης και του Δημοτικού Λιμενικού Ταμείου Χανίων.

❑ Τίτλος αναδυόμενης (*pop up*) έκθεσης:

**Δεσμοί Τέχνης 8 οκτώ σύγχρονα γλυπτά – ∞ άπειροι διαχρονικοί δεσμοί**

Από την Εθνική Πινακοθήκη - Μουσείο Αλέξανδρου Σούτσου στο Αρχαιολογικό Μουσείο Χανίων

⮊ | Τοποθεσία: **Αρχαιολογικό Μουσείο Χανίων** |*Αίθουσες Μόνιμης Έκθεσης*

📋 | Εγκαίνια έκθεσης: **Σάββατο, 8 Μαρτίου και ώρα 12:00**

⌛ | Διάρκεια έκθεσης: **8 Μαρτίου έως 13 Οκτωβρίου 2025**

🖏 | Ελεύθερη είσοδος για το κοινό